Un bărbat de 39 de ani, din Târgu Jiu, a fost reţinut de poliţişti după ce a intrat peste familia fostei concubine, având asupra sa un topor şi ameninţându-i părinţii cu moartea, informează, luni, Inspectoratul de Poliţie Judeţean (IPJ) Gorj.
Potrivit sursei citate, duminică seara, poliţiştii din cadrul Poliţiei Municipiului Târgu Jiu au fost sesizaţi de o femeie cu privire la faptul că un bărbat a intrat în locuinţă şi i-a ameninţat familia.
Din primele verificări efectuate de poliţişti a reieşit faptul că un bărbat, în vârstă de 39 de ani, din Târgu Jiu, pe fondul consumul de alcool, a pătruns fără drept în locuinţa părinţilor fostei concubine, unde i-a ameninţat pe aceştia cu acte de violenţă şi cu moartea, având asupra lui un topor.
În urma evaluării riscului, faţă de bărbatul în cauză a fost emis un ordin de protecţie provizoriu şi întocmit dosar penal, sub aspectul săvârşirii infracţiunilor de ameninţare şi violare de domiciliu.
De asemenea, luni, bărbatul de 39 de ani a fost reţinut pe bază de ordonanţă şi introdus în Centrul de Reţinere şi Arestare Preventivă al IPJ Gorj.